ፖሊስ  በሙስና  ወንጀል ጠርጥሮ በቁጥጥር ሥር ካዋላቸው 63 ግለሰቦች  54 የሚሆኑት ፍርድ  ቤት ቀረቡ
የአዲስ  አበባ ፖሊስ ኮሚሽን በሙስና በመጠርጠር  በቁጥጥር ሥር ካዋላቸው  63  የሥራ  ኃላፊዎችና ባለሙያዎች  ውስጥ  54 የሚሆኑት በትናንትናው ዕለት ፍርድ ቤት  ቀርበዋል ።ፖሊስ በሙስና ወንጀል እጃቸው አለበት ብሎ ጠርጥሮ በቁጥጥር ስር ካዋላቸው 57 የአዲስ አበባ ከተማ አስተዳደር የመንግስት የስራ ሃላፊዎችና ባለሙያዎች መካከል 54ቱ በ12 መዝገብ ፍርድ ቤት ቀርበዋል፡፡ተጠርጣሪ ግለሰቦቹ በአዲስ አበባ ከተማ አስተዳደር ከመሬት አስተዳደር፣ አንበሳ የከተማ አውቶብስ፣ ፅዳትና ውበት አስተዳደር ኤጀንሲና በተለያዩ ተቋማት በተለያየ የስራ ሃላፊነትና በባለሙያነት ሲሰሩ የቆዩ ሲሆን፤ በሙስና ወንጀል ተጠርጥርው ከዚህ ቀደም በቁጥጥር ስር የዋሉ ናቸው።የፌደራሉ ከፍተኛው ፍርድ ቤት ልደታ ምድብ 2ኛ ተረኛ ችሎት የአዲስ ከተማ ክፍለ ከተማ የቤቶች ማኔጅመንት ፅህፈት ቤት የቴክኒክ ጉዳይ አጣሪ ወሳኝ ባለሙያ የአቶ ወንድወሰን ኩሶ ጫላ እና የፅህፈት ቤቱ የህግ ጉዳይ አጣሪ ባለሙያ ወይዘሪት ሰላም ተክላይን ጉዳይ ተመልክቷል።በዚህም መሰረት ተጠርጣሪዎቹ በወረዳ አንድ አዳሪ ሰፈር የቤት ቁጥር 620 እና 621 የተለያዩ ቤቶች መሆናቸውን እያወቁ ከአሰራር ውጪ ካልተያዙ ተጠርጣሪ ግብረ አበሮቻቸው ጋር በመመሳጠር፥ የ621 ቤት ነዋሪ ህይወታቸው ማለፉን እያወቁ ካርታ አዘጋጅተው ለሌላ ግለሰብ በመስጠት ወንጀል መጠርጠራቸውን መርማሪ ፖሊስ ለችሎቱ አብራርቷል። ለተጨማሪ የምርመራ ጊዜም 14 ቀናትን ጠይቋል፡፡ተጠርጣሪዎቹ ከጉዳዩ ጋር ግንኙነት እንደሌላቸው በመጠቆም፥ ተጨማሪ የምርመራ ጊዜ ሊጠየቅባቸው እንደማይገባና ዋስትና እንዲፈቀድላቸው ችሎቱን ጠይቀዋል።ችሎቱም የግራ ቀኙን በመመልከት  ለተጨማሪ የምርመራ ጊዜ 7 ቀናትን ፈቅዷል።በሌላኛው መዝገብ የተጠረጠሩት የአዲስ አበባ ከተማ አስተዳደር የአንበሳ የከተማ አውቶብስ ድርጅት የቀድሞ ስራ አስኪያጅ አቶ በድሉ አሰፋን ጨምሮ ስድስት ተጠርጣሪዎች 33 ሚሊዮን ብር አጉድለዋል የሚል ክስ ቀርቦባቸዋል ።በ2006 ዓ.ም. አውቶብሶችን መልሶ የማቋቋም ሥራ ለማከናወን ግብጽ አገር ከሚገኝ ኢጅፕት ፓወር ከተሰኘ ድርጅት ግልጽ ባልሆነ ምክንያት አንድ የአውቶቢስ ሞተር በስጦታ ተሰጠን በሚል፤ የቴክኒክ ኮሚቴ ተቋቁሞ  በባለሙያ በአንድ አውቶቢስ ላይ እንዲገጠም አድርገዋል፡፡ሞተሩን የገጠሙት ባለሙያዎች ሞተሩ ችግር እንዳለበት እና ለእነዚህ አይነት ተሸከርካሪዎች እንደማይሆን ሲናገሩ የሀሰት ሪፖርት በማዘጋጀት ተገቢው ጥናት ሳይደረግ ለተቀሩት አውቶብሶች በ3 ወር ጊዜ ውስጥ የ49 ሞተሮች ግዢ እንዲፈፀም በማድረግ 33 ሚሊዮን ብር አጉድለዋል ሲል መርማሪ ፖሊስ ጭብጡን አስረድቷል፡፡ ለተጨማሪ ምርመራም የጊዜ ቀጠሮ ጠይቋል፡፡ተጠርጣሪዎቹ ከጉዳዩ ጋር ያላቸውን ቅርበት ለችሎቱ በማስረዳት የዋስ መብታቸው እንዲከበር ጠይቀዋል፡፡የግራ ቀኙን የተመለከተው ችሎቱ ፖሊስ ተጨማሪ ምርመራውን አጠናቆ መስከረም 5 እንዲመለስ ተጨማሪ 10 ቀን የጊዜ ቀጠሮ ሰጥቷል፡፡ፍርድ ቤቱ  ባየው ሌላው  መዝገብ የአዲስ አበባ ከተማ ጽዳትና ውበት አስተዳደር ኤጀንሲ ምክትል ስራ አስኪያጅ የሆኑት አቶ ታደለ ዳመኮን ጨምሮ 24 ተጠርጣሪዎች በኦዲት ሪፖርት መሠረት በኤጀንሲው ላይ 53 ሚሊዮን ብር ጉዳት በማድረስ  ተከሰዋል ፡፡ተጠርጣሪዎቹም ስለ ጉዳዩ አስተያየታቸውን በቃል ለችሎቱ ያቀረቡ ሲሆን  የግራ ቀኙን የተመለከተው ችሎቱ የፖሊስ ምርመራ ጥቅል በመሆኑ ደረጃ በደረጃ የተጠርጣሪዎችን ተሳትፎ የሚያሳይ ዝርዝር ማስረጃ እንዲቀርብ በማዘዝ ፖሊስ በሶስት ቀናት ውስጥ እንዲያጠናቅቅ ብሏል፡፡ በአዲስ አበባ  ፖሊስ ኮሚሽን  በሙስናወንጀል  በቁጥጥር ሥር የዋሉት  የሥራ ኃላፊዎችና ባለሙያዎች  በአጠቃላይ በመንግሥት ላይ 170 ሚሊየን ብር ጉዳት  በማድረስ የተጠረጠሩ ሲሆን  24 ሚሊየን ያህሉ በሀሰተኛ የባንክ ሰነድ የተጭበረበረ መሆኑም ምክትል ኮሚሽነሩ ተናግረዋል።ከቀረቡ 54 ተጠርጣሪዎች መካከል በጊዜ እጥረት የ38ቱ ጉዳዮች ብቻ ሲታዩ የተቀሩት በይደር እንዲታይ ለጳጉሜን 1 ቀን በመቅጠር ችሎቱ ተጠናቋል፡፡ 